## Pravilnik o registraciji i opremi te uvjetima za upravljanje vozilima Ministarstva unutarnjih poslova Republike Hrvatske

### NN 55/1994 (15.7.1994.), Pravilnik o registraciji i opremi te uvjetima za upravljanje vozilima Ministarstva unutarnjih poslova Republike Hrvatske

# MINISTARSTVO UNUTARNJIH POSLOVA

Na temelju članka 249. i 316. stavka 1. točke 1. Zakona
o sigurnosti prometa na cestama ("Narodne novine", broj 84/92.,
5/93. 6/93.). ministar unutarnjih poslova, donosi

## PRAVILNIK

### O REGISTRACIJI I OPREMI TE UVJETIMA ZA UPRAVLJANJE VOZILIMA MINISTARSTVA UNUTARNJIH POSLOVA REPUBLIKE HRVATSKE

I. OPĆE ODREDBE

Članak 1.

Ovim Pravilnikom propisuju se obilježja i oprema vozila na motorni pogon
i priključnih vozila Ministarstva unutarnjih poslova Republike Hrvatske,
uvjeti i način registriranja vozila i uvjeti za njihovo upravljanje,
registarske pločice te popis vozila.

Članak 2.

Vozila na motorni pogon i priključna vozila Ministarstva unutarnjih
poslova Republike Hrvatske (u daljnjem tekstu: Ministarstvo) prema ovom
Pravilniku su:

1. vozila s policijskim obilježjima (u daljnjem tekstu: policijska vozila);

2. vozila s djelomičnim policijskim obilježjima:

3. vozila vatrogasnih postrojbi Ministarstva s vatrogasnim obilježjima
(u daljnjem tekstu vatrogasna vozila);

4. vozila nadležne službe civilne zaštite Ministarstva;

5. vozila bez policijskih obilježja.

Članak 3.

Policijska obilježja prema ovom Pravilniku su

1. bijela boja, broj 9010 prema RAL-ovom katalogu boja za registraciju
vozila;

2. pločica s natpisom "POLICIJA":

3. registarske pločice za policijska vozila (u daljnjem tekstu:
policijske registarske pločice):

4. crtež (ili naljepnica s crtežom) oznake "POLICIJA MUP, RH"
(u daljnjem tekstu: policijska oznaka);

5. natpis "POLICIJA" bijele boje na trakama plave boje, broj
5013 prema RAL-ovom katalogu boja za registraciju vozila:

6. natpis "POLICIJA" plave boje. broj 5013 prema RALovom katalogu
boja za registraciju vozila.

Obilježja iz stavka 1. točaka 2. do 6. ovoga članka moraju
biti izrađena tako da reflektiraju svjetlost.

Članak 4.

Vatrogasna obilježja prema ovom Pravilniku su:

1. crvena boja. broj 3 000 prema RAL-ovom katalogu boja za registraciju
vozila;

2. bijela boja, broj 9 010 prema RAL-ovom katalogu boja za registraciju
vozila;

3. srebrna boja, dobivena eloksiranjem aluminija.

4. crna boja, broj 9 005 prema RAL-ovom katalogu boja za registraciju
vozila;

5. siva boja, broj 7 003 prema RAL-ovom katalogu boja za registraciju
vozila;

6. registarske pločice za vozila na motorni pogon i priključna
vozila (u daljnjem tekstu: civilne registarske pločice);

7. crtež (ili naljepnica sa crtežom) obilježja vatrogasne postrojbe;

8. natpis: "VATROGASCI" bijele boje, broj 9010 prema RAL-ovom
katalogu boja za registraciju vozila.

Obilježja iz stavka 1. točaka 6. i 8. ovoga Elanka moraju biti
izrađena tako da reflektiraju svjetlost.

Članak 5.

Obilježja vozila civilne zaštite su:

1. crtež (ili naljepnica s crtežom) oznake civilne zaštite;

2. civilne registarske pločice.

Crtež oznake civilne zaštite visine je najmanje 16 cm i postavlja se
na prednjem dijelu bočnih stranica vozila.

II. OBILJEŽJA I OPREMA VOZILA

Članak 6.

Policijska vozila su bijele boje i osim motocikla, mopeda i priključnih
vozila, moraju imati:

1. po jednu policijsku oznaku visine najmanje 16 cm na prednjem dijelu
bočnih stranica vozila i jednu na prednjem dijelu vozila, odnosno
na poklopcu motora, visine najmanje 30 cm;

2. uzduž bočnih stranica plavu traku širine najmanje 15 cm, razdijeljenu
po dužini jednom žutom crtum širine 2 do 3 cm;

3. natpis "POLICIJA", bijelim slovima, na dijelu trake iz
točke 2. ovoga članka, iza policijske oznake, u visini prednjih
vrata, odnosno prve polovice kabine vozila;

4. natpis "POLICIJA", plavim slovima, na zadnjoj strani vozila
iznad registarske pločice i na prednjoj strani, odnosno poklopcu
motora ispod policijske oznake iz točke 1. ovoga članka;

5. jedno ili dva rotirajuća, odnosno bljeskajuća svjetla
plave boje, ugrađena na najvišem dijelu vozila;

6. ugraden uredaj za davanje zvučnih znakova u nizu tonova različitih
visina;

7. ugrađen radio-uredaj za prijam i predaju na frekvencijama sustava
radiofonskih veza MUP-a RH;

8. policijske registarske pločice na prednjem i stražnjem dijelu
vozila;

9. identifikacijski broj radio-uredaja, brojkama plave boje, ispisan
na drugoj polovini krova, okomito i simetrično na uzdužnu os vozila.

Članak 7.

Vatrogasna vozila su crvene boje i moraju imati:

1. odbojnike i blatobrane kada su odvojeni od nadgradnje i istureni
s njezine vanjske strane, bijele boje. a ukoliko su od elestičnog
materijala (plastike) mogu biti i crne boje;

2. lamelne zatvarače spremnika nadgradnje srebrne boje ;

3. naplatke i podvozje, crne boje;

4. prostor za vatrogasnu opremu, sive boje:

5. natpis: "VATROGASCI" bijele boje na prednjim vratima vozila;

6. po jedan crtež iz članka 4. stavka 1. točke 7. ovog
Pravilnika visine najmanje 16 cm na prednjim vratima vozila:

7. identifikacijski broj radio-uređaja ispisan brojkama bijele boje
na krovu okomito i simetrično na uzdužnu os vozila;

8. jedno ili više rotirajućih, odnosno bljeskajućih svjetala
plave boje, ugradenih na najvišem dijelu vozila;

9. ugrađen uređaj za davanje zvučnih znakova u nizu tonova
različitih visina;

10. ugrađen radio-uređaj za prijam i predaju na frekvencijama
sustava radiofonskih veza MUP - RH:

11. civilne registarske pločice.

Članak 8.

Policijski mopedi moraju imati policijsku registarsku pločicu.

Policijski motocikli moraju imati policijsku registarsku pločrcu,
svjetla iz članka 6. točke 5. ovoga Pravilnika ugradena s
prednje strane vozila i dva manja plava svjetla ugradena na stražnjem dijelu
vozila iznad registarske pločice, policijsku oznaku visine 16 cm
s obje strane spremnika za gorivo ili s obje strane prednjeg dijela štitnika,
te uređaje iz članka 6. točke 6. i 7. ovoga Pravilnika.

Priključna policijska vozila moraju imati policijsku registarsku
pločicu, te natpis iz članka 6. točke 4. ovoga Pravilnika
na zadnjoj i bočnim stranama vozila

Priključna vatrogasna vozila moraju imati civilnu registarsku
pločicu.

Članak 9.

Tijekom obavljanja poslova zaštite osobne sigurnosti osoba i vozila
pod pratnjom iz članka 122 Zakona o sigurnosti prometa na cestama,
policijska vozila umjesto svjetala iz članka 6. točke 5.
ovoga Pravilnika, moraju imati na najvišem dijelu vozila ugrađena dva
rotirajuča ili bljeskajuća svjetla od kojih je, svjetlo na
lijevoj strani plave, a svjetlo na desnoj strani, crvene boje.

Članak 10

Vozila s djelomičnim policijskim obilježjima imaju na prednjem
dijelu pločicu s natpisom "POLICIJA". a na stražnjem civilnu
registarsku pločicu.

Vozila iz stavka 1. ovoga članka mogu imati i uređaje iz
točke 5., 6. i 7. članka 6. ovoga Pravilnika.

Članak 11.

Vozila na motorni pogon Ministarstva. uz opremu utvrđenu propisima
o sigurnosti prometa na cestama, osim motocikla i mopeda, moraju biti opremljena
dvokilogramskim aparatom za gašenje požara sa suhim prahom i džepnom maskom
za umjetno disanje.

Policijska vozila specijalne policije uz opremu iz stavka 1. ovoga članka
moraju imati i prikrivnu mrežu.

Članak 12.

Tijekom obavljanja kontrole prometa, policijska vozila na motorni pogon,
osim motocikla i mopeda, uz opremu iz članka 11. ovoga Pravilnika,
moraju imati:

1. uređaj za prisilno zaustavljanje vozila;

2. sklopivu prometnu prepreku reflektirajuće crvenobijele boje
dimenzije 210 (70) x 30 x 3,6 cm;

3. prijenosni akumulatorski halogeni reflektor;

4. prometne znakove promjera 50 cm sa stalkom: "Opasnost na cesti",
"Zabrana pretjecanja", "Ograničenje brzine na 40
km/h" i "Zabrana prolaska bez zaustavljanja

- stop policija" ;

5. najmanje 50 metara vrpce bijele boje, širine 10 cm. s natpisom "STOP
- Policija" plave boje na svakom metru duljine;

6. dva prsluka bijele boje s reflektirajučim natpisom "Policija.
na ledima i grudima;

7. jednu plastičnu plahtu;

8. dva para gumenih rukavica za jednokratnu uporabu Policijska vozila
namijenjena obavljanju očevida prometnih nezgoda i drugih kaznenih
dijela, pored opreme iz članka 11. ovoga Pravilnika moraju imati
opremu iz stavka 1. točke 2. do 8. ovoga članka.

III. UVJETI I NAČIN REGISTRIRANJA VOZILA MINISTARSTVA

Članak 13.

Registriranje vozila iz Članka 2. ovoga Pravilnika obavlja se
u sjedištu Ministarstva.

Članak 14.

Vozila Ministarstva registriraju se prema ovom Pravilniku i Pravilniku
o registraciji vozila na motorni pogon i priključnih vozila ("Narodne
novine". broj 12/93.).

Članak 15.

Registrirati se mogu kao policijska vozila samo ona koja se upotrebljavaju
za obavljanje unutarnjih poslova iz djelokruga rada Policije, Kriminalističke
policije te Specijalne policije.

IV. POLICIJSKE REGISTARSKE PLOČICE I ZNAČKE

Članak 16.

Oblik i dimenzije brojki i slova policijske registarske pločice
i pločice s natpisom "POLICIJA", po dimenziji, boji i
obliku istovjetne su boji i obliku registarskih pločica propisanih
Pravilnikom o registraciji vozila na motorni pogon i priključnih
vozila, s tim što su slova i brojevi plave boje.

Registarski broj vozila sastoji se od šest brojčanih oznaka od
kojih su prve tri broj ustrojstvene jedinice Ministarstva, a druge tri
brojčane oznake registarski su broj vozila. Između oznake ustrojstvene
jedinice i oznake registarskog broja otisnut je grb Republike Hrvatske
istih dimenzija, boje i oblika kao i na civilnim registarskim pločicama.

Iznimno od stavka 2. ovoga članka, na registarskoj pločici
čije su dimenzije utvrdene člankom 18. stavkom 6. Pravilnika
o registraciji vozila na motorni pogon i priključnih vozila, u gornjem
redu pločice otisnut je broj ustrojstvene jedinice Ministarstva
i grb Republike Hrvatske, a u donjem redu registarski broj vozila.

Na registarskim pločicama motocikla i mopeda, u gornjem redu
otisnut je broj ustrojstvene jedinice Ministarstva, a u donjem registarski
broj. Izmedu ovih brojeva, na sredini pločice, otisnut je grb Republike
Hrvatske.

Članak 17

Crtež iz članka 3. stavka 1. točke 4. ovoga Pravilnika
oblikom, sadržajem i bojom istovjetan je izgledu oznake "POLICIJA
MUP, RH" našivenoj na rukavu policijske odore, uvećan prema
utvrdenim dimenzijama iz članka 6. i 8. ovoga Pravilnika.

Crtež iz članka 4. stavka 1. točke 7. ovoga Pravilnika
oblikom, bojom i sadržajem istovjetan je obilježju vatrogasne postrojbe
čiji izgled je određen propisom o jedinstvenom obliku i kroju
odore članova vatrogasnih postrojbi te oznake zvanja, uvećan
prema utvrđenim dimenzijama iz članka 7. točke 6. ovog
Pravilnika.

Crtež iz članka 5. točke 1. ovoga Pravilnika oblikom,
bojom i sadržajem istovjetan je znaku civilne zaštite koji je utvrđen
Dopunskim protokolima uz Ženevske konvencije o zaštiti žrtava rata.

V. UVJETI ZA UPRAVLJANJE POLICIJSKIM VOZILIMA I VOZILIMA S DJELOMIČNIM
POLICIJSKIM OBILJEŽJIMA

Članak 18.

Vozilima iz članka 2. točke 1. i 2. ovoga Pravilnika smiju
upravljati samo ovlaštene službene osobe

Uz uvjete utvrdene Zakonom o sigurnosti prometa na cestama, ovlaštene
službene osobe mogu samostalno upravljati vozilima iz članka 2.
točke 1. i 2. samo ako imaju vozačku dozvolu određene
kategorije najmanje tri godine.

Rok iz stavka 2. ovog članka ne odnosi se na mogućnost
samostalnog upravljanja mopedima i motociklima radnog obujma do 350 ccm.

Tijekom upravljanja vozilima iz članka 2. točke 1. ovoga
Pravilnika, ovlaštene službene osobe moraju biti odjevene u propisanu policijsku
odoru.

VI. UPISNIK

Članak 19.

Upisnik o registriranim vozilima Ministarstva vodi se u sjedištu Ministarstva.

VII. PRIJELAZNE I ZAVRŠNE ODREDBE

Članak 20.

Odredbe članka 3. i čianka 6. glede boje vozila, te odredbe
točaka 2., 3., 4. i 9. istoga članka, ne primjenjuju se na
policijska vozila koja su registrirana do dana stupanja na snagu ovoga
Pravilnika.

Članak 21.

Odredbe članka 4. i 7. ovog Pravilnika glede boje vozila ne primjenjuju
se na vatrogasna vozila koja su registrirana do dana stupanja na snagu
ovog Pravilnika.

Ako je policijsko ili vatrogasno vozilo registrirano do dana stupanja
na snagu ovog Pravilnika, a potrebno ga je zbog opravdanog razloga obojiti,
treba ga obojiti u skladu s ovim Pravilnikom.

Članak 22.

Ministar unutarnjih poslova posebnim će aktom utvrditi brojčane
oznake i sustav označavanja na policijskim registarskim pločicama
za vozila Ministarstva, te način vođenja popisa i uporabe registriranih
vozila Ministarstva.

Članak 23.

Danom stupanja na snagu ovoga Pravilnika prestaje važiti Pravilnik o
registraciji vozila unutarnjih poslova ("Narodne novine", broj
34/91.) i Obvezatna uputa o opremi vozila Ministarstva unutarnjih poslova
broj: 511-01-2513184-2/92. od 23. lipnja 1992. godine.

Članak 24.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-32851/14-93

Zagreb, 7. srpnja 1994.

Ministar unutarnjih poslova

**Ivan Jarnjak, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 55/1994-989